# Eunn teskad gwirionesiou

| ◄ Bugale ar pesketer | Eunn teskad gwirionesiou | Bugale ar pesketer ► |
* Kenta ha diveza, Doue zo o ren ar bed ;
* Kement zo her lavar, ’met ann den hep spered.
* Kenta zo eo tevel ha tevel c’hoaz goude ;
* Ar prezeg mad hep-ken a zo karet gant Doue.
* Grit ar pez a c’helloc’h ha na gouskit ket re ;
* Ar boed-mad hag ar gwin a laz korf hag ene.
* Bezit gwirion atao, bezit ar pez ma’z oc’h ;
* Ne vo tro ken aliez da damall ac’hanoc’h.
* Mar gwelit ar re all ha penaoz e vevont,
* O tamall anezho, kredit ho tamallont.
* Ha pa gafac’h ve mad, stlapit ann drouk er meaz ;
* Ar mad zo dreist madou, ann drouk atao a noaz.
* Bezit mad oc’h ann dud, ha mad e peb amzer ;
* Lestr ar fur ia d’ar porz enep mor ha reier.
* Pa glemm unan-bennag, choumit war zaou-hanter ;
* Aliez ar gasoni e deuz ganet gevier.
* A-raok alia, roit skouer d’ho map ha d’ho mignoun ;
* Ha neuze ho komzou a vroudo ho c’haloun.
* Karit, karit ann holl, en em garit goude ;
* Ha mar d-oc’h mad ho poan a vezo skanv neuze.
* Na damallit ket den ha ne viot tamallet ;
* D’ann teod lemm e teu poan goude re lavaret.
* Na lavarit hep rei ar pez a c’houlenner ;
* Disleal ar re lavar ha ne zalc’hont d’ho ger.
* N’en em veulit morse, n’en em damallit ket ;
* Rak anez, den a lorc’h, diskiant e vec’h kavet.
* Dalc’hit ho kwenneien, dispignit pa vez red ;
* Ann arc’hant hag ar skiant gant poan vez dastumet.
* Beza foran pe biz war madou ar bed-man
* Zo daou dra fall d’ann den, mont dre greiz eo d’ezhan.
* Arabad eo kredi kement tra a glever ;
* Dibaot ar wirionez ha stank eo ar gevier.
* Na damallit d’ar gwin ann drouk a zo bet great :
* Ne ket ar gwin zo fall, ann den eo gant korfad.
* Mar ho peuz poan, klaskit louzou oc’h ho klenved ;
* Gwella louzou oc’h poan gwir vigoun da garet.
* Mar gwelit tud fallakr euruz dreist ar re vad,
* Kredit eo red larda loened zo da bilat.
* Ann drouk a noaz atao ; ann amzer her golo,
* Ha, war benn eur mare, goude hen dizolo.
* Na zisprizit morse eunn enebour dister ;
* Eur previk a ziskar gwez braz gant ann amzer.
* Ma n’oc’h evit ho marc’h, laoskit gant-han siblenn ;
* Skuiza a rai a-bred, ma ne dorr ket he benn.
* Mar rendael ho mignoun, gwella zo eo tevel ;
* Diwar eunn eulfen dan krog tan-gwall gant avel.
* Na gabalit da glask penaoz ema barn Doue ;
* Doue ho laka enn hent, n’ho peuz nemet bale.
* Re a lorc’h dioc’h gened a zistag gwall lammou,
* Er gwez huel ha digor e krog gwall-avelou.
* Pa veuler ac’hanoc’h, deut enn-hoc’h hoc’h·unan :
* Doue a zo ar mor braz ; c’houi, eul looum dour bihan.
* Anaoudek, lavarit ar mad zo bet great d’hoc’h,
* Hag ankounac’hait krenn kement tra-vad a reoc’h.
* Mar kavit tro, deut koz, da rei gobr pe gastiz,
* Distroit ho spered war-zu ho iaouankiz.
* Tamallet oc’h e kuz : list ar pell enn avel ;
* Nep zo fall gred atao ema war ar skabel.
* Enn noaz oc’h deut er bed, evit deski d’hoc’h eo
* Oc’h ganet da gaout poan, epad ma vezoc’h beo.
* List ar maro da zont hep kaout aouo na krena ;
* Krena ne d-eo beva, beva n’eo kalz a dra.
* Evit ar mad a rit, ma ne gavit mignoun,
* Doue ho kwel hag ho kar ; a-walc’h he galoun.
* Diwallit oc’h meuler ; gant ar c’han ar c’haera
* Eo e vez al labouz kaouedet ar gwella.
* Mar ho peuz bugale hep leve na netra,
* Roit d’ezho peb a stad da c’hounid ho bara.
* Diwallit oc’h ann drouk zo gan-hoc’h tamallet,
* Enn aoun rak dismeganz enn-hoc’h ma ve kavet.
* Lennit ar c’helennou, deskit ar re zo mad ;
* Anez eunn tamm furnez beva ne ket ebad.
* Mar d-oc’h galvet da varn eur mignoun zo faziet,
* Goloit hep laret gaou, mar gellit, he bec’hed.
* Tec’hit dioc’h ann teod flour, goloet eo he brezeg ;
* Ar wirionez a gomz didroidel displeg.
* Na vezit lezirek : diwar boed mad aliez
* Teu ar spered dinerz, hag ar c’horf didalvez.
* Sellit araok bepred, gwelit petra vezo,
* Ha ne stago ar boan ouz-hoc’h pa c’hoarvezo.
* Poan war-n-hoc’h o tiroll ho pet fisianz bepred ;
* Gant ann den o vervel ar fisianz ne varv ket.
* Na list ket da dec’het ennn dro vad a gavoc’h ;
* Ma ne lakit d’ar red e riklo digan-hoc’h.
* Evit anaout ann nerz eo mad diouer eunn dra ;
* Ne d-eo ket al lountrek a zo ann den kreva.
* Na d-it ket a enep ann dud hag ho c’hredenn ;
* O tisprizout ann holl, ne vec’h karet gant den.
* Na gredit da huvreou ; ar spered touellet
* A ia da heul ar gaou enn noz a-greiz kousket
* Grit vad d’ann holl bepred ha d’ann divroad zo-ken ;
* Bugale eunn Tad omp ne laka gwenn dreist gwenn.
* List ar pez zo kuzet, gant Doue ema ’nn alc’houez ;
* Map den, gra da labour, dioc’h da dal sec’h ar c’houez.
* Aoun a zo da vervel, deisiadet ann ankou ;
* Gwelloc’h evit krena eo starda ar iennou.
* Diwar benn traou dister vez trouz er bed aliez ;
* Eur spered drouk morse ne wel ar wirionez.
* M’ho peuz ezomm prenit hep choum da varc’hata ;
* Da zigoll ann amzer kant skoed ne d-int netra.
* Ar pez zo re zo fall : eul lestr zo re garget,
* Pa na ve hirr ann treiz, a ia buan d’ar weled.
* Kuzit oc’h ho mignoun ar vez zo dirak Doue ;
* Gant-han ho pe tamall, gant rebech hoc’h ene.
* Bezit mad oc’h ann holl, karit mad ho mignoun ;
* Madelez gwella zo da staga diou galoun.
* Na rendaelit morse : diwar drouk kasoni ;
* Unvaniez a zigas karantez leiz ann ti.
* Pa fazi tud ho ti, dioc’h-tu vez drouk enn-hoc’h ;
* Ankounac’hait pep tra, diwar eur mare, peoc’h !
* Treac’h e vezoc’h atao mar gouzanvit hep klemm ;
* Neb a c’houzanv pep poan a zo ar c’hreva den.
* Mirit gobr ho labour, forani n’eo furnez ;
* Pa baouez al labour, e tigor ar gernez.
* Koulz paour ha pinvidik, klaskit eur gwir vignoun,
* Ha pa vezo kavet, dalc’hit mad d’he galoun.
* Eunn dra zister vez roet rak-tal m’eo goulennet
* A dalv daou venez aour euz ann env diskennet.
* Dre ma teu lard ar c’horf, teu pounner ar spered ;
* Ann dud ne dlefent ket beva evel loened.
* M’ho peuz aoun rak loened, diwallit oc’h tud zo ;
* Kalz bleizi er c’hoajou zo gwelloc’h evit-ho.
* Mar d-eo kre nerz ho korf, n’her magit ket re-vad ;
* Fall meurbed eo ar boed a vir da labourat.
* Mar doc’h klanv, goulennit nep zo tost d’ho kaloun,
* Ne deuz louzou ebed a ve par d’eur mignoun.
* Mar klaskit eur pried, kenta zo eo goulenn
* Hag ez eo fur ha mad ; madou e-skoaz zo brenn.
* Beva hep kalz madou d’ann den fur a zo eaz ;
* Gant ar bed enn he ialc’h, ann den piz zo paour keaz.
* Ar pez en deuz ezomm bemdez zo roet d’ann den ;
* Perak ez eo ken diez choum war ann arouden ?
* N’oc’h kempenn war ho tra, hag em’ oc’h o tamall
* Da Zoue, d’ann holl oc’h paour ; perak oc’h eunn den fall ?
* Arc’hant a dalv arc’hant, ne dalv ket kalz a dra ;
* Ne d-eo ket ar re vad ar re binvidika.
* Pa voac’h bugel er skol ho meatr ho kastize ;
* Ha brema, den, ho tad ho kelenn ne c’hallfe ?
* Na vezet vak war-n-hoc’h : ann den zo dibreder
* A raio drouk atao, ous-penn koll he amzer.
* Evesait na gollfac’h ar madou ho peuz bet ;
* O c’hober vad gant-ho ne d-eont war goll nepred.
* Pe oc’h koz pe iaouank, gwella zo labourat,
* Da zastum mignouned war-benn mervel er-vad.
* Eunn ali mad ha fur a zo mad da heullia ;
* Ne ket ar mestr atao eo a gelenn ar gwella.
* Mar tigresk ho madou, arabad eo d’hoc’h klemm ;
* Peadra da veva a zo awalc’h d’ann den.
* Kemerit da bried ann dota d’ho kaloun ;
* Sellit oc’h ar furnez ; list ar madou difoun.
* Deskomp dioc’h ar re all beva e peb amzer :
* Ann drouk zo da dec’het, ar mad zo da ober.
* A-raok staga gant-hi, gwelit pe labour zo ;
* Rak goude kaout re veac’h, divezad e vezo.
* Pa weler ober drouk, tevel zo eunn dra fall,
* Tevel a zo abek d’ar re all da damall.
* Ar barner ne dle barn gant eul lezenn zisleal ;
* Eul lezenn gwal-gazek a dlefe kaout eunn hual.
* Goude beza great fall, plegit dindan ho poan ;
* Ann den a bec’h a dle en em varn he-unan.
* Dre lenn kalz na zeskit nemet ar pez zo mad,
* Nemet mel ar boked gwenanen ne zibab.
* Krenit rak ar pec’hed, hep kaout aoun da vervel ;
* Mervel a laz ar boan, pec’hi ne ket hevel.
* Eur c’hrek fur, eur c’hrek vad a dle beza karet ;
* ha pa gomz e ve fall, ma na ve selaouet.
* Ar vugale a dle karet ho mamm, ho zad ;
* Diskouez da Zoue, d’ar bed ho deuz eur galoun vad.
* Ober vad d’ar re goz a zo fur ha santel ;
* Ar furnez, pa gosa, gas ann den da vugel.
* deskit a vihanik labourat dioc’h ho stad
* Gwelloc’h evit madou, micher atao a bad.
* G. Milin.
* (Propriété.)